It-trobbija tal-ulied Min iħobb 'il ibnu, ta' sikwit, jagħtih is-swat, ħalli fl-aħħar ikollu biex jifraħ. Min lil ibnu jżommlu, ibnu jkun għalih ta' ġieħ, u jiftaħar bih man-nies li jafhom. Min irabbi tajjeb 'il ibnu jqanqal l-għira tal-għadu, u jkun ferħan bih quddiem il-ħbieb. Itemm ħajtu missieru, imma daqskieku ma mietx, għax iħalli warajh wieħed bħalu. Tul ħajtu rah u kellu biex jifraħ, u meta wasal fit-tmiem ma kellux biex jitnikket. Ħalla warajh wieħed biex jitħallas mill-għedewwa, u ieħor biex irodd lura lil ħbiebu l-favuri tagħhom. Min ifissed lil ibnu, ikollu mbagħad jinfaxxa l-ġrieħi tiegħu stess, u jinfena minn ġewwa bl-hemm ma' kull għajta. Żiemel li mhux mans ikun ta' rasu, u iben mhux imrażżan ikun rasu iebsa. Fissed lil ibnek, u jħallik imnixxef, iċċajta miegħu u jgħallik. Tidħaklux biex ma jnikktekx, u fl-aħħar tgħażżeż snienek. Tagħtihx setgħat f'żgħożitu, u tagħlaqx għajnejk għan-nuqqas tiegħu. Baxxilu rasu f'żgħożitu, agħtih fuq ġenbejh sakemm għadu tifel, li ma jmurx joħroġ rasu iebsa u ma joqgħodx għalik. Widdeb lil ibnek u żommlu iebes, biex ma tixgħofx bl-għajb tiegħu. Is-saħħa Aħjar fqir imma qawwi u sħiħ, minn wieħed għani u ġismu kollu wġigħ. Aħjar wieħed f'saħħtu u f'siktu milli jkollu ħafna deheb, u ġisem mibni sewwa b'ġid bla qjies, M'hawnx ġid aqwa mis-saħħa tal-ġisem, u m'hawnx ferħ aqwa mill-hena tal-qalb. Aħjar il-mewt minn ħajja ta' mrar , u l-mistrieħ ta' dejjem minn marda għal għomrok. Ġid imsawwab f'ħalq magħluq, hu bħal offerti ta' ikel fuq xi qabar. X'tiswa offerta tal-frott lil idolu? Għax hu la jiekol u lanqas ixomm; hekk min laqtu l-Mulej: jara b'għajnejh u jitriegħed, bħal ewnuku li jħaddan xebba. L-hena Tintrebaħx min-niket u tinfeniex bl-inkwiet. Hena tal-qalb hi ħajja għall-bniedem, u l-ferħ ta' bniedem itawwallu jiemu. Derri u farraġ qalbek, u n-niket warrbu 'l bogħod, għax in-niket wassal ħafna għat-telfien, u ma jiswa għal xejn. L-għira u l-għadab iqassrulek jiemek, u l-inkwiet żejjed ixejħek qabel iż-żmien. Bniedem ferrieħi jiekol bil-qalb; u joqgħod attent x'jiekol.